Johan Holst

Johan Martin Holst (1892–1953) var en norsk lege. Han er kjent både for arbeidet under andre verdenskrig og for sitt sivile virke som professor og overlege.

Holst ble student i 1916, cand.med. i 1910 og dr.med. i 1924. Fra 1930 var han professor ved Universitetet i Oslo og overlege i kirurgi ved Rikshospitalet. Holst var spesialist i lungekirurgi og foregangsmann i behandlingen av tuberkulose.Johan Martin Holst i Store Norske Leksikon.

Vinteren 1939–40 deltok han i den finske vinterkrigen, og etter det tyske angrepet mot Norge i 1940 ble han sanitetssjef for de norske styrkene. Etter kapitulasjonen ble han leder i Nasjonalhjelpen, og med i en gruppe ledet av major Olaf Helset som samlet de forskjellige motstandsgruppene under en felles ledelse i det som skulle bli Milorg. Han ble med i Milorgs ledelse – «Rådet» – i juni 1941 og flyktet i oktober sammen med Jakob Schive over til Storbritannia. Her fikk de i oppgave å forbedre forholdet mellom Milorg og London-regjeringen og SOE. Holst bidrog med å avklare misforståelser mellom regjeringen og «Rådet» slik at Milorg ble godkjent av regjeringen 20. november 1941. Fra november 1941 var han sjef for Forsvarets sanitet i Storbritannia.

Johan Holst var kommandør av St. Olavs Orden.

 Familie 
Han var sønn av Peter Fredrik Holst (1861–1935), også professor i medisin. Johan Martin Holsts ene søster, Karin Holst Hemsen, var under andre verdenskrig aktiv i motstandsbevegelsen i Oslo-området, og var blant annet  redaktør for den illegale avisen Innspurten fra sommeren 1944 frem til frigjøringen våren 1945. Hans andre søster, Anna Cathrine Holst, var gift med Johan Bernhard Hjort d.e.

 Referanser 
«Johan Holst død». VG, 18. februar 1953.

Kategori:Norske medisinprofessorer
Kategori:Norsk militært personell under andre verdenskrig
Kategori:Norske kirurger
Kategori:Medlemmer av Milorg
Kategori:Kommandører av St. Olavs Orden
Kategori:Personer fra Oslo